《游汉上琴台同紫缜伯晋》
清代·陈豪

琴响久消歇，斯台遂今古。三人成此游，意至无宾主。

野风吹藕花，花态各飞舞。入门讶清迥，炎曜忘亭午。

薇妍红欲笑，林静碧无暑。倚窗盼湖天，柳阴过柔橹。

山气余凉润，快哉昨宵雨。图画或不到，造化为之补。

桅樯隐参差，遥情极江浒。暂与尘喧隔，徜徉乐兹土。

俯听流水声，灵弦傥再鼓。

作者简介：（1839—1910）清浙江仁和人，字蓝洲，号迈庵，晚号止庵。同治九年优贡，以知县发湖北。光绪三年，署房县。后历署应城、蕲水、汉川、随州。勤于听讼，有善政。工诗善画，有《冬暄草堂诗集》。